I. Šimko,  minister vnútra SR: (2001-10-18):
Vážené pani poslankyne, vážení páni poslanci, dámy a páni, predkladám vám vládny návrh zákona, ktorým sa mení a dopĺňa zákon Národnej rady Slovenskej republiky číslo 171/1993 Z. z. o Policajnom zbore v znení neskorších predpisov a o zmene a doplnení niektorých ďalších zákonov. Návrh zákona bol vypracovaný v súlade s prioritnými úlohami vlády Slovenskej republiky vyplývajúcimi z pravidelnej správy Európskej komisie o pripravenosti Slovenskej republiky na členstvo v Európskej únii a v súlade s plánom legislatívnych úloh vlády na tento rok. Cieľom predkladaného návrhu zákona je predovšetkým vyriešenie najaktuálnej-ších otázok súvisiacich so zosúlaďovaním  nášho policajného práva s právom Európskej únie. V tejto súvislosti návrh zákona predovšetkým novým spôsobom upravuje ochranu osobných údajov pri ich získavaní, spracúvaní, využívaní a poskytovaní určeným subjektom a v oblasti medzinárodnej spolupráce upravuje otázky  súvisiace s vysielaním a pôsobením príslušníkov Policajného zboru v medzinárodných policaj-ných organizáciách, medzinárodných mierových misiách a v medziná-rodných organizáciách civilného, krízového manažmentu. V súvislosti s ochranou osobných údajov návrh zákona vymedzuje iba nevyhnutné odlišnosti od všeobecnej právnej úpravy, ktorá je v zákone číslo 52/1998 Z. z. o ochrane osobných údajov v informačných systémoch, čím sa odstraňuje úplná výnimka z tohto zákona pri vedení informačných systémov  Policajného zboru, ktorá je doteraz zakotvená v platnom znení § 69 ods. 5 zákona o Policajnom zbore. Predloženým návrhom sa má aj novým spôsobom realizovať spolupráca Policajného zboru s verejnosťou, a to zavedením nového inštitútu dobrovoľného strážcu poriadku, ktorý nahradí doterajší inštitút pomocníka Policajného zboru. Predkladaný návrh zákona ďalej v súlade s potrebami aplikačnej praxe, využívajúc pritom skúsenosti zahraničných bezpečnostných zborov, rozširuje okruh donucovacích prostriedkov o použitie špeciálneho streliva a použitie lietadiel. Návrh zákona obsahuje aj niektoré drobné veci - formulačné a legislatívnotechnické - a tiež úpravu niektorých zákonov súvisiacich s pôsobnosťou Policajného zboru, najmä úpravu priestupkového zákona z dôvodu potreby prísnejšieho postihu vodičov motorových vozidiel pri porušení pravidiel cestnej premávky. Návrh zákona bol prerokovaný v určených výboroch, ktoré k nemu uplatnili viacero pripomienok, tieto sú uvedené v spoločnej správe a odporúčam ich akceptovať v rozsahu, ako to navrhuje gestorský výbor. Osobitne vás chcem poprosiť a požiadať, aby ste prijali návrh o úprave účinnosti zákona, ktorá je potrebná práve z hľadiska medzinárodnej spolupráce a predovšetkým, pokiaľ ide o zmluvné začlenenie do siete Europolu, čo má v súčasných podmienkach mimoriadny význam. Ide totiž práve o to, že poslednou prekážkou nášho začlenenia do tejto zmluvnej siete Europolu je práve problém informačných  sietí Policajné-ho zboru, kde generálna výnimka jednoducho nezodpovedá požiadav-kám, ktoré majú demokratické európske krajiny. A vzhľadom na to, že Národná rada neprijala iný zákon, pri ktorom sa táto otázka navrhovala riešiť, ale, samozrejme, z iných dôvodov, nie kvôli tomuto, tak sme túto otázku vložili do tohto návrhu zákona a tam, samozrejme, aj dva mesiace hrajú dôležitú rolu v podmienkach, v ktorých dnes Slovensko, Európa a svet je. Vážený pán predsedajúci, vážené pani poslankyne, vážení páni poslanci, vzhľadom na to, čo som povedal, odporúčam, aby ste predlo-žený vládny návrh zákona, ktorým sa mení a dopĺňa  zákon č. 171/1993 Z. z. o Policajnom zbore v znení neskorších predpisov a o zmene a doplnení niektorých zákonov na ďalšom rokovaní postúpili do tretieho čítania, a potom ho schválili. Ďakujem pekne. I. Presperín, podpredseda NR SR: Ďakujem pánu ministrovi  za odôvodnenie vládneho návrhu zákona a prosím ho, aby zaujal miesto pre navrhovateľov zákonov. Zároveň dávam slovo poverenému spoločnému spravodajcovi z výboru pre obranu a bezpečnosť poslancovi Jánovi Langošovi a prosím ho, aby informoval Národnú radu o výsledku rokovania výborov o tomto vládnom návrhu zákona a aby odôvodnil návrh a stanovisko gestorského výboru. Prosím. J. Langoš, poslanec: Ďakujem pekne za slovo, pán predsedajúci. Dámy a páni, dovoľte mi ako spoločnému spravodajcovi poverenému gestorským výborom pre obranu a bezpečnosť, aby som predniesol zásadné informácie o prerokovaní tohto vládneho návrhu zákona vo výboroch. Dámy a páni, predseda svojím rozhodnutím, teda Národná rada uložila prerokovať tento vládny návrh 6 výborom: ústavnoprávnemu výboru, výboru pre financie, rozpočet a menu, výboru pre hospodárstvo, privatizáciu a podnikanie, výboru pre verejnú správu, výboru pre ľudské práva a národnosti a výboru pre obranu a bezpečnosť a súčasne určila tento výbor ako gestorský. Všetky výbory prerokovali vládny návrh zákona v lehote určenej rozhodnutím predsedu Národnej rady Slovenskej republiky. Iné výbory o tomto návrhu nerokovali. Gestorský výbor vo svojej správe konštatuje, že do začatia rokovania o vládnom návrhu zákona nedostal žiadne stano-viská od poslancov podané podľa § 75 ods. 2 zákona o rokovacom poriadku. K návrhu zákona ústavnoprávny výbor neprijal platné uznesenie. Z prítomných 8 poslancov za návrh uznesenia hlasovali 4 poslanci, nikto nehlasoval proti, 4 poslanci sa zdržali hlasovania. Ostatné výbory, poverené výbory  v prijatých uzneseniach zhodne odporúčajú Národnej rade Slovenskej republiky tento návrh zákona schváliť so 17 pozmeňujúcimi a doplňujúcimi návrhmi, ktoré máte v spoločnej správe pod číslom 1110a. Dámy a páni, gestorský výbor odporúča, keďže pozmeňujúce a doplňujúce návrhy pod bodmi 1 až 16 navrhuje schváliť a pozmeňujúci návrh pod bodom 17 navrhuje neschváliť, aby sme hlasovali takto: spoločne o bodoch 1 až 16 zo spoločnej správy a tieto body schváliť, a samostatne o bode 17 a tento bod neschváliť. Gestorský výbor tiež odporúča Národnej rade podľa § 79 ods. 4 písm. f) zákona o rokovacom poriadku návrh zákona ako celok  schváliť. Pán predsedajúci, to je všetko zo spoločnej správy, prosím, otvorte všeobecnú rozpravu. I. Presperín, podpredseda NR SR: Ďakujem, pán poslanec. Prosím, aby ste zaujali miesto určené pre spravodajcov výborov. Otváram rozpravu o tomto bode programu. Konštatujem, že písomne nebol prihlásený nikto. Pýtam sa, kto sa chce prihlásiť do rozpravy ústne. Pán poslanec Krajči. Nikto viac, končím možnosť prihlásiť sa do rozpravy ústne. Dávam slovo poslancovi Gustávovi Krajčimu v rozprave. Páni poslanci, po prerokovaní tohto zákona pristúpime znova k hlasovaniu o tomto zákone, aj o predchádzajúcom. Žiadam poslancov, aby sa dostavili do rokovacej sály. G. Krajči, poslanec: Ďakujem za slovo. Vážený pán predsedajúci, pani poslankyne, páni poslanci, dnes budeme hlasovať a preberáme novelu zákona č. 171/1993 Z. z. o Policajnom zbore a musím konštatovať, prečo ju preberáme v takejto rýchlosti a prečo sme nútení, aby táto novela rýchlo prešla. Bolo to niekoľkokrát zdôvodnené, že potrebujeme novelu tohto zákona preto, aby sme boli prijatí do Europolu, preto, aby sme upravovali zákonné normy s Európskou úniou a jednoducho, aby sme prijali taký zákon, ktorý bude kompatibilný  s Európskou úniou. Áno, s týmto všetkým súhlasíme a súhlasíme aj s tým, že hlavným cieľom novely zákona o Policajnom zbore je aproximácia s právom Európskej únie. Musím však povedať, že tento zákonodarný zbor postupuje často chaoticky a na príklade novely tohto zákona to chcem povedať. Po prvé, prijímali sme novelu zákona o štátnom tajomstve, kde už vtedy bolo jasné, že aj policajné informačné systémy musia byť podriadené kontrole verejnosti tak, ako je to v iných európskych krajinách. A teda už v tomto zákone sme mohli prijať také ustanovenia, ktoré by nás predurčovali na to, aby sme boli v rámci krajín kandidujúcich na vstup do Európskej únie prijateľní. Žiaľbohu, neurobili sme to. Po zistení tejto skutočnosti sa snažili pracovníci ministerstva vnútra, vtedy ešte na čele s Ladislavom Pittnerom, túto otázku riešiť v zákone o zlúčení Železničnej polície s Policajným zborom a tento článok, resp. paragraf, ktorý mal riešiť otázku kontroly informácií a ochrany osobných údajov v policajných informačných systémoch, tam vsunuli. Ako sami viete, tento zákon v parlamente nebol prijatý a teda ani nenadobudol účinnosť paragraf, ktorý to mal riešiť, hoci sme už do Európskej únie signalizovali, že takúto právnu úpravu uskutočníme v mesiaci júni v roku 2001, a tým vlastne by sme mali splniť kritériá, ktoré od nás požadujú v Europole. Samozrejme, že sa to neuskutočnilo, prišli parlamentné prázdniny, dnes máme október a snažíme sa túto chybu napraviť tým, že veľmi rýchle schvaľujeme zákon a riešime tieto otázky. Ale medzitým sa tam vsunuli aj ďalšie otázky. Znovu sa vraciame k tomu, čo sme už tvrdili počas predchádzajúcej vlády, že do práce s Policajným zborom treba zapojiť aj verejnosť a bol prijatý zákon o pomocníkoch Policajného zboru, ktorý, žiaľbohu, predchádzajúci minister Ladislav Pittner vôbec nerealizoval a tento inštitút vôbec nevyužíval. Dnes sa znovu objavuje v tomto materiáli spôsob riešenia tejto otázky a prijímajú sa paragrafy, ktoré riešia otázku a v samostatnej hlave 7 označenej nadpisom Dobrovoľný strážca poriadku sa v týchto paragrafoch rieši postavenie týchto ľudí. Pýtam sa, prečo sme tri roky čakali na to, aby sme mohli konečne realizovať to, čo od nás verejnosť dávno očakávala. Podľa mňa zbytočné politikárčenie v oblasti Policaj-ného zboru je na škodu občanov Slovenskej republiky, a preto hovorím z tohto miesta, že rád podporím všetky rozumné kroky, ktoré vedú k tomu, aby sme skutočne Slovensko dostali tam, kde už dávno patrí, to znamená do Európskej únie, aby sme sa uchádzali o členstvo v Europole. Chcem len povedať, že pre budúcnosť by bolo veľmi dobré vážiť si aj prácu svojich predchodcov a komunikovať s nimi v niektorých oblastiach, a tým by sa predišlo veľkým škodám, ktoré vznikli a zbytočne sme tri roky čakali na takéto postupy. Preto chcem povedať, že Klub poslancov HZDS podporí novelu tohto zákona, ale skutočne sme nespo-kojní s tým, ako komunikujete s opozíciou. Ďakujem. I. Presperín, podpredseda NR SR: Ďakujem, pán poslanec. (Hlasy v pléne.) Páni poslanci, prosím o pokoj v rokovacej sále. Nikto sa neprihlásil s faktickými poznámkami. Vyhlasujem rozpravu o tomto bode programu za skončenú. Pýtam sa pána ministra, či sa chce vyjadriť. Nie. Pán spravodajca takisto nie. Prosím teda, aby sme predložili návrhy na hlasovanie, pán spravodajca. Žiadam vás, páni poslanci, aby sme boli prítomní pri tomto hlasovaní, aby ste sa dostavili do rokovacej sály. Budeme hlasovať o prerokúvanom návrhu zákona. Nech sa páči. Pán spravodajca, môžeme pristúpiť k hlasovaniu? Pán spravodajca, prosím, aby ste uvádzali jednotlivé hlasovania. Najskôr sa budeme prezentovať, páni poslanci. Prezentujte sa, páni poslanci. Prezentujte sa. Prosím, aby ste sa prezentovali. Žiadam pánov poslancov, aby prišli do rokovacej sály. Prezentujeme sa. (Prezentácia poslancov.)  Prezentovalo sa 74 polancov. Žiadam, páni poslanci, aby ste prišli do rokovacej sály. Páni poslanci, žiadam vás, aby ste sa dostavili na hlasovanie. Ešte raz sa budeme prezentovať, nebudeme hlasovať. Prezentujte sa. Prezentujeme sa, nehlasujeme. Žiadam, aby prišli do rokovacej sály tí, ktorí sú ešte mimo nej, prosím. (Prezentácia poslancov.) Prezentovalo sa 76 poslancov. Pán poslanec Langoš, predkladajte návrhy na hlasovanie. J. Langoš, poslanec: Ďakujem za slovo, pán predsedajúci. Dámy a páni, v rozprave neodzneli žiadne pozmeňujúce, ani doplňujúce návrhy, preto začnime hlasovaním o bodoch spoločnej správy. Pán predsedajúci, nechajte hlasovať o bodoch spoločnej správy od čísla 1 po 16. Teda 1, 2, 3, 4, 5, 6, 7, 8, 9, 10, 11, 12, 13, 14, 15, 16 s odporúčaním gestorského výboru tieto body schváliť. I. Presperín, podpredseda NR SR: Prosím, hlasujte, hlasujte o návrhu, ktorý predniesol spravodajca. (Hlasovanie.) Prítomných je 83 poslancov,  za 83, proti nikto, nikto sa nezdržal, hlasovali všetci. Tieto návrhy boli schválené. Ďalej, prosím. J. Langoš, poslanec: Ďalej prosím, nechajte hlasovať o bode 17 spoločnej správy s odporúčaním gestorského výboru tento bod neschváliť. I. Presperín, podpredseda NR SR: Hlasujte s odporúčaním gestorského výboru neschváliť. Hlasujeme. (Hlasovanie.) Prítomných je 85 poslancov, za 3, proti 65, zdržalo sa 17, hlasovali všetci. Návrh pod bodom 17 nebol schválený. Ďalej. J. Langoš,  poslanec: To je všetko, pán predsedajúci, gestorský výbor ma poveril požiadať vás, aby ste navrhli snemovni prejsť hneď do tretieho čítania. I. Presperín,  podpredseda NR SR: Prosím, budeme hlasovať o návrhu na prechod do tretieho čítania. Hlasujte o tomto návrhu. Hlasujte. (Hlasovanie.) Prítomných je 88 poslancov, za 87, proti nikto, nikto sa nezdržal, nehlasoval 1. Tento návrh sme schválili. Pristúpime k tretiemu čítaniu o tomto vládnom návrhu zákona. Otváram rozpravu v rámci tretieho čítania a pýtam sa, či niekto z poslancov chce podať návrhy podľa § 85 zákona o rokovacom poriadku. Nie je to tak. Vyhlasujem rozpravu za skončenú. Keďže v rámci tohto čítania neboli podané žiadne návrhy podľa § 86 zákona o rokovacom poriadku, pristúpime k hlasovaniu o vládnom návrhu zákona ako o celku. Hlasujte. Hlasujeme o návrhu zákona ako o celku. (Hlasovanie.) Prítomných je 87 poslancov, za 86, proti nikto, nikto sa nezdržal, nehlasoval 1. Konštatujem, že sme schválili vládny návrh zákona, ktorým sa mení a dopĺňa zákon Národnej rady Slovenskej republiky č. 171/1993   Z. z. o Policajnom zbore v znení neskorších predpisov a o zmene a doplnení niektorých zákonov. Ďakujem pekne, pán minister. Ďakujem, pán spravodajca. Panie poslankyne, páni poslanci, vrátime sa k hlasovaniu o vlád-nom návrhu zákona o organizovaní trhu s vybranými poľnohos-podárskymi výrobkami , ktorý ste mali ako tlač 1120. Pýtam sa pána spoločného spravodajcu, poslanca Pavla Delingu, či môžeme pristúpiť k hlasovaniu. (Hlasy z pléna.) Ďakujem, nech sa páči. P. Delinga, poslanec: Vážený pán podpredseda, panie poslan-kyne, páni poslanci, rozprava bolo uzatvorená. Boli aj záverečné slová, takže môžeme pristúpiť k hlasovaniu, pán predsedajúci, s tým, že najprv budeme hlasovať o návrhoch, ktoré sú obsiahnuté v spoločnej správe v tlači 1120a, kde je dohromady 20 návrhov, z toho gestorský výbor odporúča, aby sa hlasovalo spoločne o 18 návrhoch, ktoré sú tam uverejnené s návrhom ich schváliť a ďalej, aby sa hlasovalo osobitne o bode 2 a 5 zo spoločnej správy s návrhom ich neschváliť. Takže, vážený pán podpredseda, teraz vás žiadam, aby ste dali hlasovať o bodoch, ktoré sú navrhnuté na schválenie. Prečítam ich v rýchlosti: body 1, 3, 4, 6, 7, 8, 9, 10, 11, 12, 13, 14, 15, 16, 17, 18, 19 a 20. Gestorský výbor odporúča schváliť. I. Presperín, podpredseda NR SR: Prosím, budeme hlasovať. Hlasujte. Hlasujte, prosím, o uvedených bodoch zo spoločnej správy s odporúčaním gestorského výboru schváliť. Hlasujte. (Hlasovanie.) Prítomných je 86 poslancov, za 85, proti nikto, nikto sa nezdržal, nehlasoval 1. Konštatujem, že tieto návrhy zo spoločnej správy boli schválené. Ďalej. P. Delinga, poslanec: Teraz budeme hlasovať o bode 2 a o bode 5 spoločnej správy s tým, že gestorský výbor navrhuje tieto body neschváliť. I. Presperín, podpredseda NR SR: Hlasujte o bode 2 a bode 5 zo spoločnej správy s odporučením gestorského výboru neschváliť. Hla-sujte. (Hlasovanie.) Prítomných je 87 poslancov, za 1, proti 67, zdržalo sa 18, nehlasoval 1. Body 2 a 5 zo spoločnej správy neboli schválené. P. Delinga, poslanec: Teraz, pán podpredseda, keďže boli všetky body zo spoločnej správy odhlasované, môžeme pristúpiť k hlasovaniu o návrhu, ktorý odznel v rozprave. V rozprave bol prednesený len jeden návrh, ktorý predniesol pán poslanec Slaný s tým, že tento návrh ste dostali všetci poslanci do lavíc rozmnožený v pôvodnom znení. Bola tam jedna legislatívnotechnická oprava, kde číslovanie predovšetkým poznámok sa zmenilo. Takže, ak je všeobecný súhlas, pán podpredseda, môžeme hlasovať s touto opravou tak, aby sme nemuseli toto číslovanie naprávať v treťom čítaní. I. Presperín, podpredseda NR SR: Je všeobecný súhlas. Áno. Prosím, budeme hlasovať o návrhu, ktorý predniesol pán poslanec Delinga. (Hlasovanie.) Prítomných je 88 poslancov, za 86, proti 1, zdržal sa 1, hlasovali všetci. Návrh pána poslanca Slaného bol schválený. Prosím. P. Delinga, poslanec: Áno, teraz, pán podpredseda, keďže sme odhlasovali všetky návrhy, ktoré sú v spoločnej správe, ale aj návrhy, ktoré boli prednesené v rozprave, mám splnomocnenie gestorského výboru a odporúčam, aby sme tento návrh zákona prerokovali v treťom čítaní ihneď. I. Presperín, podpredseda NR SR: Budeme hlasovať o tomto návrhu. Hlasujte. (Hlasovanie.) Prítomných je 86 poslancov, za 84, proti nikto, zdržali sa 2, hlasovali všetci. Konštatujem, že tento návrh sme schválili. Pristúpime k tretiemu čítaniu o tomto vládnom návrhu zákona. Otváram rozpravu v rámci tretieho čítania. Pýtam sa, či niekto z poslancov chce podať návrhy podľa § 85 zákona o rokovacom poriadku. Konštatujem, že nie. Vyhlasujem rozpravu za skončenú. Keďže v rámci tohto čítania neboli podané žiadne návrhy, podľa § 86 zákona o rokovacom poriadku pristúpime k hlasovaniu o vládnom návrhu zákona ako o celku. Hlasujte o tomto návrhu zákona ako o celku, prosím. (Hlasovanie.) Prítomných je 89 poslancov, za 86, proti nikto, zdržali sa 3, hlasovali všetci. Konštatujem, že sme schválili vládny návrh zákona o organizovaní trhu s vybranými poľnohospodárskymi výrobkami. Ďakujem pánu spravodajcovi poslancovi Pavlovi Delingovi. V rokovaní budeme pokračovať pätnástym bodom, ktorým je prvé čítanie o návrhu poslancov Národnej rady Slovenskej republiky Petra Kresáka, Ladislava Orosza na vydanie zákona, ktorým sa mení a dopĺňa zákon Slovenskej národnej rady číslo 346/1990 Zb. o voľbách do orgánov samosprávy obcí v znení neskorších predpisov . Návrh zákona ste dostali ako tlač 1130, návrh na pridelenie návrhu zákona na prerokovanie výborom Národnej rady máte v rozhodnutí predsedu Národnej rady číslo 1243. Dávam slovo poslancovi Petrovi Kresákovi a prosím ho, aby návrh uviedol.